Il-vjolenza abbażi tal-ġeneru u dik domestika għadhom komuni fl-Ewropa u jaffettwaw lin-nisa u lill-bniet b'mod partikolari. L-UE qed tieħu miżuri biex twaqqafha. ©AdobeStock_Me Studio Il-biċċa l-kbira tal-pajjiżi tal-UE għandhom liġijiet li jindirizzaw il-vjolenza kontra persuna minħabba l-ġeneru jew l-orjentazzjoni sesswali, iżda n-nuqqas ta' definizzjoni komuni tal-vjolenza abbażi tal-ġeneru u n-nuqqas ta' regoli komuni biex tiġi indirizzata l-kwistjoni jkomplu jipperpetwaw il-problema. Huwa għalhekk li, ripetutament, il-Parlament Ewropew talab li jkun hemm regoli aktar b'saħħithom. In-nisa u l-bniet huma l-vittmi ewlenin, iżda l-persuni LGBTIQ+ u l-irġiel jistgħu jiġu affettwati wkoll. Dan għandu konsegwenzi negattivi fuq livell individwali kif ukoll fi ħdan il-familja u l-komunità u fuq livell ekonomiku. Ara x'qed jagħmel il-Parlament għal Ewropa Soċjali . Regoli speċifiċi biex tiġi kkastigata l-vjolenza abbażi tal-ġeneru Sabiex tiġi miġġielda aħjar il-vjolenza abbażi tal-ġeneru fil-pajjiżi kollha tal-UE, f'Settembru 2021 il-Membri tal-PE ħeġġew lill-Kummissjoni biex tikkwalifika din il-vjolenza bħala reat skont il-liġi tal-UE , flimkien mat-terroriżmu, it-traffikar, iċ-ċiberkriminalità, l-isfruttament sesswali u l-ħasil tal-flus. Dan jippermetti standards u definizzjonijiet legali komuni u pieni kriminali minimi madwar l-UE kollha. L-inizjattiva ssegwi appell li għamel il-Parlament fi Frar, meta talab direttiva tal-UE għall-prevenzjoni u l-ġlieda kontra kull forma ta' vjolenza abbażi tal-ġeneru . F'dik l-okkażjoni, il-Membri tal-PE enfasizzaw il-ħtieġa ta' "Protokoll tal-UE dwar il-vjolenza abbażi tal-ġeneru fi żminijiet ta' kriżi" biex tiġi indirizzata l-problema u jiġu appoġġjati l-vittmi ta' abbuż domestiku. Il-Parlament argumenta li s-servizzi ta' protezzjoni bħall-helplines, l-akkomodazzjoni sikura u l-attenzjoni għas-saħħa għall-vittmi għandhom jiġu inklużi fil-pjan bħala "servizzi essenzjali" f'kull pajjiż tal-UE. Ara l-infografika tagħna dwar l-impatt tal-COVID-19 fuq in-nisa . Vjolenza mis-sieħeb/sieħba f'battalji ta' kustodja Il-vjolenza minn sieħeb jew sieħba intimi, li matul il-pandemija żdiedet, għandha impatt fuq il-familja kollha. F'Ottubru 2021, il-Parlament sejjaħ miżuri urġenti għall-protezzjoni tal-vittmi u f'battalji ta' kustodja fejn ikun hemm suspett ta' vjolenza sostna li għandhom isiru seduti ta' smigħ f'ambjent li ma jkunx adatt għat-tfal minn professjonisti mħarrġa. Il-Membri tal-PE talbu wkoll lill-pajjiżi tal-UE biex jgħinu lill-vittmi jiksbu indipendenza finanzjarja, li tippermettilhom jitilqu minn relazzjonijiet abbużivi u vjolenti. Huwa stmat li 22% tan-nisa esperjenzaw vjolenza fiżika u/jew sesswali , u 43% esperjenzaw vjolenza psikoloġika, li ħafna minnha ma tiġix irrappurtata. Fastidju sesswali u vjolenza ċibernetika B'reazzjoni għaż-żieda fl-użu tal-midja soċjali u tat-teknoloġiji l-ġodda, il-Membri tal-PE bħalissa qed jaħdmu fuq proposti biex tiġi indirizzata l-vjolenza ċibernetika abbażi tal-ġeneru, li għandhom jiġu ppreżentati f'Novembru 2021. Dawn il-proposti jibnu fuq rapport tal-2016 dwar il-fastidju online . Il-Konvenzjoni ta' Istanbul Il-finalizzazzjoni tal-adeżjoni tal-UE għall-Konvenzjoni ta' Istanbul tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika tibqa' prijorità politika. Il-pajjiżi kollha tal-UE ffirmawha, iżda xi wħud għad iridu jirratifikawha. F'Jannar 2021, il-Parlament laqa' l-intenzjoni tal-Kummissjoni li tipproponi miżuri biex jintlaħqu l-objettivi tal-Konvenzjoni ta' Istanbul fl-2021 jekk xi Stati Membri jkomplu jimblokkaw ir-ratifika tagħha mill-UE. Mutilazzjoni ġenitali femminili Il-Parlament adotta liġijiet u riżoluzzjonijiet ħalli l-mutilazzjoni ġenitali femminili (MĠF) tiġi eliminata madwar id-dinja. Minkejja li din il-prattika hija illegali fl-UE u xi Stati Membri saħansitra jieħdu passi legali f'każijiet meta din il-prattika titwettaq barra mill-pajjiż, huwa stmat li, biss biss fi 13-il pajjiż Ewropew, madwar 600,000 mara residenti fl-Ewropa ġew soġġetti għall-MĠF u 180,000 tifla oħra jinsabu f'riskju għoli li jgħaddu minnha. Fl-2019, The Restorers , grupp ta' ħames studenti mill-Kenja li żviluppaw app li tgħin lill-bniet jegħlbu l-problemi marbuta mal-MĠF, intagħżlu għall-Premju Sakharov għal-Libertà tal-Ħsieb. Il-Parlament ta l-Premju Sakharov 2014 lill-ġinekologu Kongoliż Dr Denis Mukwege għall-ħidma tiegħu ma' eluf ta' vittmi ta' stupru minn gruppi u vjolenza sesswali brutali fir-Repubblika Demokratika tal-Kongo. In-nisa: il-vittmi ewlenin Fl-UE, mara waħda minn kull tlieta esperjenzat vjolenza fiżika u/jew sesswali mill-età ta' 15-il sena Aktar minn nofshom ġew iffastidjati sesswalment Kważi f'każ wieħed minn kull ħamsa ta' vjolenza kontra n-nisa, dak li jikkaġunaha jkun is-sieħeb intimu ( Il-vjolenza kontra n-nisa: stħarriġ madwar l-UE kollha , FRA, 2014) Aktar informazzjoni: Skeda informattiva – Myth-busting – Female Genital Mutilation (FGM) (Kxif ta' diżinformazzjoni – Mutilazzjoni Ġenitali Femminili (MĠF)): Skeda informattiva – EU action to combat violence against women (Azzjoni tal-UE biex tiġġieled il-vjolenza kontra n-nisa): Skeda informattiva – Istanbul Convention – Combatting violence against women (Il-Konvenzjoni ta' Istanbul – Il-ġlieda kontra l-vjolenza fil-konfront tan-nisa) – 2016: Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF